**Studiram vani**

Ako niste sigurni u svoj uspjeh na državnoj maturi ili joj uopće ne možete pristupiti, ako imate dvojbi oko upisa na željeni fakultet zbog velike navale, ako ste završili neku trogodišnju srednju školu i ne vjerujete da ćete u Hrvatskoj uspjeti doći do fakulteta ili jednostavno želite studirati u nekoj zemlji Europske unije, onda ovo morate pročitati! U Gimnaziji „Fran Galović“ u prosincu je održano predavanje o mogućnostima studiranja u inozemstvu, i to s obzirom na dva najzastupljenija strana jezika u našim školama – engleski i njemački. Predavači su bili Mirela Tomaić, *dipl.oec.,* bivši gimnazijalci koji studiraju u inozemstvu Ana Marija Ladan, Lucija Sović i Alen Trgovčević te profesor Miodrag Maričić, organizator. Korisne poveznice, savjete i preporuke pročitajte u tekstu u privitku. I znajte da su neki naši maturanti već aplicirali na studije u Europskoj uniji i dobili pozitivan odgovor!

Mirela Tomaić (iz <http://universityadmission.eu/>) govorila je o nebrojenim mogućnostima (5500 kombinacija i smjerova, da budemo precizni!) u Ujedinjenom Kraljevstvu za izbor nekog zanimanja s neshvatljivo dobrim mogućnostima kombiniranja predmeta – jer su ECTS bodovi jedino važno mjerilo – nije čak ni matura potrebna! Trogodišnja zanimanja imaju priliku nastaviti školovanje bez obzira na nepoloženu državnu maturu već temeljem završnog rada. Četverogodišnji smjerovi iz srednjih škola mogu također studirati temeljem završnog rada, i to na raznim sveučilištima, veleučilištima i politehničkim akademijama. Oni s državnom maturom imaju neznatnu prednost, ali samo utoliko što su izborni predmet(i) i strani jezik (engleski) na državnoj maturi od pomoći, no ni jedno ni drugo nisu presudni čimbenici! Ono što se najviše vrednuje i cijeni jest motivacijsko pismo kandidata i preporuke nastavnika.

Svi studenti u inozemstvu u EU rade preko studentskog servisa i zarađuju dovoljno za stanarinu i ostale potrebe, u UK oko 600 funti mjesečno. Studiranje je u UK „besplatno“ sve dok se ne zaposlite i imate stalan posao koji omogućuje otplatu dijela školarine u iznosu od oko 50 € mjesečno. To činite samo ako vam to ne ugrožava standard življenja te ako se javite i prijavite svojem fakultetu. Kraljica Majka darežljiva je u vezi s povratom školarine i vraćanje otprilike 1/3 školarine u periodu od 30 godina stvar je časti i poštenja.

O studiranju u Danskoj govorio je Alen Trgovčević. Studira se ležerno uz osigurane izvrsne uvjete. Studenti zarađuju dobro, a imaju svega 2 – 3 predmeta po semestru. Svi su im profesori na raspolaganju i dostupni u svako doba. Uvjet je za studiranje razina engleskog C1, a BESPLATNO polaganje ispita osigurava agencije gđe Tomaić, rekao je Alen. Potrebno je nešto novca u gotovini na samom početku dok se ne smjestite i ne dobijete sve dozvole i radno mjesto.

U Grazu je studiranje također uvjetovano znanjem njemačkog jezika na razini B2+/C1, za što se dobiva godina i pol vremena. Dok vi učite jezik, vaše mjesto na fakultetu vas čeka. Nastava se održava dva do tri dana u tjednu i pohađanje nastave nije obvezno. Neke predmete morate slušati, ali zato ispite iz kurikula možete polagati kako vam drago. Možete, dakle, ako hoćete, položiti ispit(e) s treće godine prije ispita s prve! A za neke ono bitno: bliže ste doma!

PASCH škole kakva je Gimnazija „Fran Galović“ osiguravaju niz pogodnosti za svoje učenike. Pored dobrovoljnih ispita Fit I i II (A1/A2 razina), svi ostali međunarodno certificirani ispiti mogu se položiti u pola cijene. Kao gimnazijalci možete uzeti tzv. *gap year* i uz pomoć Goethe Instituta otići godinu dana u Njemačku na prekvalifikaciju, uz obvezatan rad i dobru zaradu te priliku da jezik učite neposredno i s izvornim govornicima!

DAAD daje po jednu stipendiju godišnje za akademsku izvrsnost kako za dodiplomski tako posebno za magisterije na sveučilištu po izboru. Svi su troškovi plaćeni. Uvjet je opet C1 razina poznavanja jezika. U Njemačkoj će vas mjesto na fakultetu čekati do 18 mjeseci. To je vrijeme predviđeno za svladavanje jezika!

Pored svih tih mogućnosti nije naodmet pogledati što se sve nudi u susjedstvu i na kojem jeziku. Mađarska, Slovenija, Italija, BiH, Makedonija, Bugarska, Grčka i dr. zemlje Europske unije pružaju jednake mogućnostima svim građanima EU-a, čiji smo član, naglasio je u završnoj riječi Miodrag Maričić, gimnazijski profesor engleskog i njemačkog jezika i inicijator predstavljanja mogućnosti studija u Europskoj uniji. Naveo je nekoliko sveučilišta u Mađarskoj koja svoj rad temelje na engleskom jeziku (Pečuh, Kapošvar, Budimpešta).

Poštovani učenici, nakon gotovo stotinu i više godina pruža vam se prilika da i vi poput mnogih naših znamenitih intelektualaca navodite u svojim životopisima gradove iz cijele Europe na čijim ste fakultetima stjecali znanja i akademske titule, baš kao nekoć Tesla, Šufflay, Ružička i mnogi drugi. Mogućnosti su tu, na vama je da ih zgrabite.

Za sve dodatne obavijesti pogledajte ove poveznice:

<http://www.studiram-vani.eu/>

<http://www.ucb.ac.uk/undergraduate/home.aspx>

<https://www.facebook.com/groups/studiramvani/>

<https://www.facebook.com/universityadmission.eu?ref=hl>

<https://www.gov.uk/student-finance/overview>

<http://www.studentloanrepayment.co.uk/portal/page?_pageid=93,6678490&_dad=portal&_schema=PORTAL>

<http://www.ntu.ac.uk/apps/pss/course_finder/default.aspx?sysLocat=39&yoe=9&sv=buisiness#subject>
<http://universityadmission.eu/>

[http://www.goethe.de/ins/hr/de/zag.html?wt\_sc=kroatien](https://www.daad.de/deutschland/de/)

<https://www.daad.de/deutschland/de/>

<https://www.study-in.de/de/>

[http://www.studieren-in-daenemark.de/110,1,daenische\_ausbildungsfoerderung.html](http://www.studieren-in-daenemark.de/110%2C1%2Cdaenische_ausbildungsfoerderung.html)

<http://www.swedenabroad.com/de-DE/Embassies/Berlin/Studieren-in-Schweden/Studieren-in-Schweden/>

<http://www.studieren-in-ungarn.de/>

ili pratite mrežnu stranicu Gimnazije „Fran Galović“ Koprivnica jer će se uskoro organizirati još jedno predstavljanje na koje ste svi pozvani i dobrodošli.

Miodrag Maričić, prof.